ส่อง TMB กำไรปี 61 เติบโตสูงสุดในกลุ่มแนะซื้อเป้า 3.60 บ.
ส่อง TMB กำไรปี 61เติบโตสูงสุดในกลุ่มแนะซื้ออัพเป้า 3.60 บาท
22 ม.ค. 2561

บล.เคทีบี ระบุในบทวิเคราะห์วันนี้(22ม.ค.) ว่า ธนาคารทหารไทย จำกัด (มหาชน) หรือ TMB ประกาศกำไรสุทธิในไตรมาส 4/60 อยู่ที่ 2.3 พันล้านบาท เพิ่มขึ้น 6% เทียบช่วงเดียวกันของปีก่อน และ 13% เทียบไตรมาสก่อนหน้า ต่ำกว่าที่คาด 4.6% แต่มากกว่าที่ตลาดคาดไว้ 4.8%
โดยการเพิ่มขึ้นส่วนใหญ่เกิดจากการตั้งสำรองค่าเผื่อหนี้สูญที่ลดลง 10% เทียบช่วงเดียวกันของปีก่อน และ 16% เทียบไตรมาสก่อนหน้า และ รายได้ค่าธรรมเนียมยังคงเติบโตได้ดีอย่างต่อเนื่อง 33% เทียบช่วงเดียวกันของปีก่อน และ 5% เทียบไตรมาสก่อนหน้า จากการเติบโตของธุรกิจประกัน
ยังคงประมาณการกำไรสุทธิปี 2018 ที่ 1 หมื่นล้านบาท (+19% เทียบช่วงเดียวกันของปีก่อน) เนื่องจากมองว่า TMB จะหันกลับไปรุกสินเชื่อ SME อีกครั้ง ซึ่งมีผลตอบแทนที่สูง จะส่งผลดีต่อ NIM ยังคงคำแนะนำ “ซื้อ” โดยมีการปรับมูลค่าเหมาะสมขึ้นมาอยู่ที่ 3.60 บาท เนื่องจากกำไรสุทธิในปี 2018 เพิ่มขึ้น 19% เทียบช่วงเดียวกันของปีก่อน เป็นอัตราที่เติบโตสูงสุดในกลุ่มธนาคาร